তথ্যবিবরণী নম্বর : ৪৩৩২

নারীর ক্ষমতায়নের বাস্তবায়ন সরকারের অন্যতম লক্ষ্য

 --- কৃষিমন্ত্রী

ঢাকা, ২৯ কার্তিক (১৪ নভেম্বর) :

 কৃষিমন্ত্রী ড. মোঃ আব্দুর রাজ্জাক বলেছেন, এদেশের নারীরা ক্রীড়াঙ্গনে সাফল্য নিয়ে আসতে শুরু করছেন। আমাদের দেশের নারীদের ক্রীড়াঙ্গনে এই সফলতা একদিনে হয়নি। এই অর্জন কিংবা স্বীকৃতি পেতে নারীকে বহু বছর অপক্ষো করতে হয়েছে। নারীর ক্ষমতায়নের সম্পূর্ণ বাস্তবায়ন করাই সরকারের লক্ষ্য। এই লক্ষ্য অর্জনে নারীদের পেছনে রেখে বা তাদেরকে দুর্বল ভাবার কোনো সুযোগ নেই।

 আজ রাজধানীর শহীদ সোহরাওয়ার্দী ইনডোর স্টেডিয়ামে বঙ্গমাতা এশিয়ান সিনিয়র ওমেনস সেন্ট্রাল জোন ইন্টারন্যাশনাল ভলিবল চ্যাম্পিয়নশিপ-২০১৯ এর সমাপনী ও পুরস্কার বিতরণ অনুষ্ঠানে মন্ত্রী এসব কথা বলেন।

 কৃষিমন্ত্রী আরো বলেন, আমাদের লক্ষ্য ২০৪১ সালে উন্নত বাংলাদেশের মর্যাদা অর্জন করা, সে লক্ষ্য অর্জনে সবাইকে যার যার অবস্থান হতে কাজ করতে হবে। গত এক দশকে নারী ক্রীড়াঙ্গনের চেহারাই পাল্টে গেছে। ঘরোয়া আর আন্তর্জাতিক পর্যায়ে সাফল্য নিয়ে আলোচনায় এসেছেন বারবার। ফুটবল, ক্রিকেটের মতো ভলিবলেও বাংলাদেশের মেয়েরা ভালো করবে। সামাজিক প্রতিবন্ধকতা পেরিয়ে জাতীয় ও আন্তর্জাতিক ক্রীড়াক্ষেত্রে দেশের ভাবমূর্তি উজ্জ¦ল করছেন এদেশের অদম্য নারী ক্রীড়াবিদরা। আর তাদের চলার পথকে মসৃণ করতে সহায়ক হবে এদেশের সরকার, বিত্তবান ও পৃষ্ঠপোষকরা।

 প্রথমবারের মতো অনুষ্ঠিত‘বঙ্গমাতা এশিয়ান সিনিয়র ওমেনস সেন্ট্রাল জোন ইন্টারন্যাশনাল ভলিবল চ্যাম্পিয়নশিপের ফাইনালে চ্যাম্পিয়ন হয়েছে নেপাল আর রানারআপ হয়েছে মালদ্বীপ।

 বাংলাদেশ ভলিবল ফেডারেশনের সভাপতি ও ঢাকা উত্তর সিটি কর্পোরেশনের মেয়র আতিকুল ইসলামের সভাপতিত্বে অনুষ্ঠানে অন্যান্যের মধ্যে বক্তব্য রাখেন প্রতিযোগিতার স্টিয়ারিং কমিটির চেয়ারম্যান ইউনুস গ্রুপের ব্যবস্থাপনা পরিচালক মোহাম্মদ ইউনুস ও ফেডারেশনের সাধারণ সম্পাদক আশিকুর রহমান মিকু প্রমুখ এবং বাংলাদেশ অলিম্পিক এসোসিয়েশনের প্রেসিডেন্ট লেঃ জেনারেল (অঃ) শহিদ রেজা। অনুষ্ঠানে নেপাল ও মালদ্বীপের রাষ্ট্রদূত উপস্থিত ছিলেন।

#

গিয়াস/ফারহানা/মোশারফ/জয়নুল/২০১৯/২১১৫ঘণ্টা

তথ্যবিবরণী নম্বর : ৪৩৩১

**গণতন্ত্রকে শক্তিশালী করতে প্রয়োজন শক্তিশালী বিরোধীদল**

 **---তথ্যমন্ত্রী**

**ঢাকা, ২৯ কার্তিক (১৪ নভেম্বর) :**

 তথ্যমন্ত্রী ড. হাছান মাহ্‌মুদ বলেছেন, ‘সমুদ্রের ওপারের বাস্তবতাবিবর্জিত সিদ্ধান্তের কারণেই বিএনপি’র দৈন্যদশা ও জনগণবিচ্ছিন্নতা।’

 আজ রাজধানীর তোপখানা রোডের জাতীয় প্রেসক্লাবে সুর সম্রাট ওস্তাদ আলাউদ্দীন খাঁ’র ৪৭তম মৃত্যুবার্ষিকী উপলক্ষে আলাউদ্দীন খাঁ স্মৃতি ফাউন্ডেশন আয়োজিত স্মরণ সভায় প্রধান অতিথির বক্তৃতায় সমসাময়িক রাজনীতি প্রসঙ্গে মন্ত্রী একথা বলেন।

 মন্ত্রী বলেন, ‘বিএনপি মহাসচিব মির্জা ফখরুল ইসলাম আলমগীর সাহেব বলেছেন, ভবিষ্যতে না কি আওয়ামী লীগ থেকে বিএনপিতে লোক যোগ দেবে। আসলে তাদের দল থেকে যেভাবে দলত্যাগ শুরু হয়েছে এটিকে আড়াল করার জন্য তিনি এ ধরণের কথা বলে আত্মতুষ্টি পাওয়ার চেষ্টা করছেন।’

 ড. হাছান বলেন, ‘বিএনপি থেকে অনেকেই দলত্যাগ করেছে, আরও অনেকে করবে, তারা সেটি ভবিষ্যতে দেখতে পাবেন। আসলে বিএনপি নেতারা দলকে নিয়ে প্রচণ্ড হতাশ। সেখানে নিজের মতপ্রকাশের কোনো স্বাধীনতা নেই। এমনকি ফখরুল সাহেবেরও সেখানে নিজের মতপ্রকাশের স্বাধীনতা নেই। তারা নিজেরা কোনো সিদ্ধান্ত নিতে পারেন না। সিদ্ধান্ত আসে সমুদ্রের ওপার থেকে। যে সিদ্ধান্তের সাথে বাস্তবতার কোনো মিল নেই। সেই কারণেই বিএনপির আজকে এই দৈন্যদশা, সেই কারণেই জনগণ বিচ্ছিন্ন। নানা কথা বলে আত্মতুষ্টি পাওয়ার চেষ্টা করলেও দলকে তারা আর ঠেকাতে পারবে না।’

 মন্ত্রী বলেন, ‘মির্জা ফখরুল ইসলাম আলমগীর সাহেবকে বলবো যে, তাদেরকে বাস্তবতাবিবর্জিত রাজনীতি, জনগণের প্রতিপক্ষ হয়ে জনগণের বিরুদ্ধে রাজনীতি, জনগণের ওপর হামলা পরিচালনা করার রাজনীতি, জনগণকে জিম্মি করার রাজনীতি করতে গিয়ে তাদের দলটিই এখন জিম্মি হয়ে গেছে। অপরাজনীতি পরিহার না করলে বিএনপি’র পরিণতি ধীরে ধীরে ছোট হচ্ছে সেটি আরো ছোট হবে। বিএনপি একসময় অস্তিত্ব সংকটে পড়বে। আমরা সেটি চাই না।  আমরা চাই বিএনপি একটি শক্তিশালী দল হিসেবে টিকে থাকুক এবং জনগণের জন্য রাজনীতি করুক। কারণ দেশে গণতন্ত্রকে শক্তিশালী করতে হলে শক্তিশালী বিরোধী দল হওয়া প্রয়োজন আছে। এই জন্যই আমরা চাই বিএনপি একটি শক্তিশালী দল হোক।’

 মন্ত্রী এ সময় ওস্তাদ আলাউদ্দীন খাঁ’র অমর স্মৃতির প্রতি শ্রদ্ধা জানিয়ে বলেন, ‘তাঁকে স্মরণ করে নতুন প্রজন্ম মৌলিক সুর নিয়ে কাজ করুক আমি সেটিই প্রত্যাশা করি। ওস্তাদ আলাউদ্দীন খাঁ শুধু সুরসম্রাটই ছিলেন না, তার সৃষ্ট সুরগুলো আমাদের সংগীত জগতে অমর হয়ে আছে। আজকাল অনেকেই গান গায়, কিন্তু মৌলিক গান খুব বেশি হয় না। আজকাল মৌলিক সংগীতের চর্চা হয় না। উচ্চাঙ্গ সংগীতের চর্চা, মৌলিক সংগীতের চর্চা, যেটি সংগীতকে সমৃদ্ধ করার জন্য অত্যন্ত গুরুত্বপূর্ণ, সেই চর্চা সংখ্যায় কমে গেছে।’

 ওস্তাদ আলাউদ্দীন খাঁ স্মরণে আলোচনা সভা আয়োজকদের ধন্যবাদ জানিয়ে মন্ত্রী বলেন, ‘প্রকৃতপক্ষে আমাদের নতুন প্রজন্মকে যদি বিপথে পরিচালিত হওয়া থেকে বিরত রাখতে চাই, তাহলে সংগীত চর্চা, সংস্কৃতি চর্চা এবং খেলাধুলার কোনো বিকল্প নেই। যে সমস্ত অঞ্চলে সংস্কৃতি কর্মকাণ্ড ব্যাপক, সেখানে জঙ্গি তৎপরতা দ্রুত সফলভাবে দমন হয়েছে এবং জঙ্গিবাদের মূল উৎপাটনের জন্য সরকারের কাজে সংস্কৃতি-সংগীত-ক্রীড়াচর্চা অত্যন্ত সহায়ক।’

 আয়োজক সংস্থার সভাপতি কামাল হোসেন মাহমুদের সভাপতিত্বে ঢাকা মহানগর দক্ষিণ আওয়ামী লীগের সাংগঠনিক সম্পাদক মোঃ হেদায়েতুল ইসলাম স্বপন, কাজী মোর্শেদ হোসেন কামাল, প্রচার ও প্রকাশনা সম্পাদক মোঃ আকতার হোসেন, জাতীয় নদীরক্ষা কমিশনের সদস্য মনিরুজ্জামান প্রমুখ সভায় বক্তব্য রাখেন।

#

আকরাম/ফারহানা/রফিকুল/আব্বাস/২০১৯/২০৩০ ঘণ্টা

তথ্যবিবরণী নম্বর : ৪৩৩০

আয়কর মেলা-২০১৯ উদ্বোধন করলেন অর্থমন্ত্রী

ঢাকা, ২৯ কার্তিক (১৪ নভেম্বর) :

 অর্থমন্ত্রী আ হ ম মুস্তফা কামাল বলেছেন, দেশকে এগিয়ে নিয়ে যেতে আমাদেরকে কর দিতে হবে। সরকার দেশের পিছিয়ে পড়া জনগোষ্ঠীকে তথা দেশকে এগিয়ে নিয়ে যেতে আয়কর আদায় করে। পিছিয়ে পড়া মানুষদেরকে আমাদের অবশ্যই অর্থনীতির মূল ধারায় নিয়ে আসতে হবে। আর সে জন্য প্রয়োজন অর্থের আর আয়করের মাধ্যেমে সেই অর্থ জোগাড় করা হয়।

 আজ অর্থমন্ত্রী রাজধানীর অফিসার্স ক্লাবে প্রধান অতিথি হিসেবে আয়কর মেলার আনুষ্ঠানিকভাবে উদ্বোধনকালে এসব কথা বলেন।

 করসেবা প্রদান ও কর সচেতনতা বাড়াতে প্রতি বছরের মতো এবারও এই মেলার আয়োজন করেছে জাতীয় রাজস্ব বোর্ড (এনবিআর)। আজ সকালে শুরু হওয়া এ মেলা চলবে ২০ নভেম্বর পর্যন্ত। রাজধানী ঢাকার পাশাপাশি বিভাগীয় শহরেও সপ্তাহব্যাপী এ মেলা হচ্ছে। ‘সবাই মিলে দেব কর, দেশ হবে স্বনির্ভর’ এই স্লোগানে শুরু হয়েছে সপ্তাহব্যাপী আয়কর মেলা।

 মেলা উদ্বোধনের পরে প্রধানমন্ত্রী শেখ হাসিনা আয়কর মেলায় তাঁর ২০১৮-১৯ অর্থবছরের আয়কর রিটার্ন দাখিল করেছেন। প্রধানমন্ত্রীর পক্ষে সাবেক অর্থ সচিব সিদ্দিকুর রহমান চৌধুরী এই রিটার্ন দাখিল করেন। এরপরই কর প্রদান করেন অর্থমন্ত্রী।

 এ সময় জাতীয় রাজস্ব বোর্ডের চেয়ারম্যান (এনবিআর) মোঃ মোশাররফ হোসেন ভুইয়া এবং সাবেক যোগাযোগ মন্ত্রী সৈয়দ আবুল হোসেন উপস্থিত ছিলেন।

#

গাজী তৌহিদুল/ফারহানা/মোশারফ/জয়নুল/২০১৯/২০১৫ঘণ্টা

তথ্যববিরণী নম্বর : ৪৩২৯

**পার্বত্য চট্টগ্রামে মানসম্মত শিক্ষা নিশ্চিতে সকল পদক্ষেপ নেয়া হবে**

**---পার্বত্য চট্টগ্রাম বিষয়ক মন্ত্রী**

বান্দারবান, ২৯ র্কাতকি (১৪ নভম্বের) :

 পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, মানসম্মত শিক্ষার মাধ্যমে দুর্গম অঞ্চলে ছাত্রদেরও দক্ষ জনসম্পদে পরিণত করতে সরকার প্রয়োজনীয় সকল প্রদক্ষেপ গ্রহণ করেছে। তিনি আরো বলেন, বর্তমান সরকার শিক্ষাকে অগ্রাধিকার দিয়ে আধুনিক ও উন্নত জাতি গঠনে নিরলসভাবে কাজ করে যাচ্ছে।

 আজ বান্দারবানের লামা উপজেলার ফাঁসিয়াখালী উচ্চ বিদ্যালয়ের নবনির্মিত ছাত্রাবাস, ইউনিয়ন পরিষদ চত্বরে নির্মিত শহীদ মিনার ও ইবতেদায়ি মাদ্রাসার নতুন ভবন উদ্বোধন অনুষ্ঠানে বক্তৃতাকালে তিনি এসব কথা বলেন।

 বিকেলে বান্দরবানের লামা উপজেলার ফাঁসিয়াখালী ইউনিয়ন আওয়ামী লীগের উদ্যোগে আয়োজিত এক জনসভায় বক্তৃতাকালে মন্ত্রী বলেন, প্রধানমন্ত্রী শেখ হাসিনার ঐকান্তিক প্রচেষ্টায় ১৯৯৭ সালের ২ ডিসেম্বর পার্বত্য চট্টগ্রাম শান্তি চুক্তি স্বাক্ষরিত হয়েছিল। শান্তি চুক্তি সম্পাদনের মাধ্যমে পার্বত্য জনপদে সন্ত্রাসের স্থায়ী সমাধান করে উন্নয়নের যে সুবাতাস বয়ে দিয়েছেন সে ধারা অব্যাহত রাখতে সকল প্রদক্ষেপ গ্রহণ করা হবে। শান্তি চুক্তির ৭২টি ধারার মধ্যে ইতোমধ্যে ৬৩টি বাস্তবায়িত হয়েছে। ৯টি বাস্তবায়ন প্রক্রিয়াধীন রয়েছে বলে তিনি জানান।

 ফাঁসিয়াখালী ইউনিয়ন আওয়ামী লীগের সভাপতি নুরুল হোসাইন চৌধুরীর সভাপতিত্বে অনুষ্ঠিত জনসভায় উপস্থিত ছিলেন অতিরিক্ত পুলিশ সুপার আলী হোসেন, উপজেলা পরিষদ চেয়ারম্যান মোঃ মোস্তফা জামাল, উপজেলা নির্বাহী অফিসার নূর-এ-জান্নাত রুমি, পৌর মেয়র মোঃ জহিরুল ইসলাম প্রমুখ।

#

নাছির/ফারহানা/মোশারফ/আব্বাস/২০১৯/১৯০০ ঘণ্টা

তথ্যবিবরণী নম্বর : ৪৩২৮

প্রাথমিক ও ইবতেদায়ি শিক্ষা সমাপনী পরীক্ষা শুরু আগামী ১৭ নভেম্বর

 --- প্রাথমিক ও গণশিক্ষা প্রতিমন্ত্রী

ঢাকা, ২৯ কার্তিক (১৪ নভেম্বর) :

 প্রাথমিক ও গণশিক্ষা প্রতিমন্ত্রী মোঃ জাকির হোসেন বলেছেন, প্রাথমিক ও ইবতেদায়ি শিক্ষা সমাপনী পরীক্ষা আগামী ১৭ নভেম্বর শুরু হবে এবং শেষ হবে ২৪ নভেম্বর। এ বছর প্রাথমিক শিক্ষা সমাপনী পরীক্ষায় ২৫ লাখ ৫৩ হাজার, ২৬৭ জন ছাত্র-ছাত্রী অংশ নেবে, এর মধ্যে ছাত্র সংখ্যা ১১ লাখ ৮১ হাজার ৩০০ জন ও ছাত্রী সংখ্যা ১৩ লাখ ৭১ হাজার ৯৬৭ জন। ইবতেদায়ি শিক্ষা সমাপনী পরীক্ষায় ৩ লাখ ৫০ হাজার ৩৭১ জন পরীক্ষার্থী অংশ নেবে, যার মধ্যে ছাত্র সংখ্যা ১ লাখ ৮৭ হাজার ৮২ এবং ছাত্রী সংখ্যা ১ লাখ ৬৩ হাজার ২৮৯ জন।

 প্রতিমন্ত্রী আজ মন্ত্রণালয়ের সম্মেলন কক্ষে প্রাথমিক ও ইবতেদায়ি শিক্ষা সমাপনী পরীক্ষা ২০১৯ উপলক্ষে আয়োজিত সংবাদ সম্মেলনে এসব কথা বলেন। সংবাদ সম্মেলনে প্রতিমন্ত্রী ছাড়াও প্রাথমিক ও গণশিক্ষা মন্ত্রণালয়ের সচিব মোঃ আকরাম-আল-হোসেন ও প্রাথমিক শিক্ষা অধিদপ্তরের মহাপরিচালক ড. এএফএম মনজুর কাদির সাংবাদিকদের বিভিন্ন প্রশ্নের জবাব দেন।

 প্রতিমন্ত্রী বলেন, সারাদেশে মোট ৭ হাজার ৪৭০টি কেন্দ্রে পরীক্ষা অনুষ্ঠিত হবে। এর মধ্যে দেশের বাহিরে রয়েছে ৮টি দেশে ১২টি কেন্দ্র এবং পরীক্ষার্থীর সংখ্যা ৬১৫ জন। তিনি বলেন, সমাপনী পরীক্ষা সুষ্ঠু ও স্বচ্ছতার সাথে সম্পন্নের জন্য ইতিমধ্যে যাবতীয় কর্মকা- সম্পন্ন করা হয়েছে। বিশেষ নিরাপত্তার সাথে প্রশ্নপত্র প্রণয়ন, মুদ্রণ ও বিতরণ কাজ শেষ হয়েছে। দেশের দুর্গম এলাকার ১৮৪টি কেন্দ্রে বিশেষ ব্যবস্থায় প্রশ্নপত্র পাঠানো হয়েছে।

 এ পরীক্ষা প্রতিদিন সকাল সাড়ে দশটায় শুরু হয়ে শেষ হবে দুপুর ১টায়। বিশেষ চাহিদা সম্পন্ন পরীক্ষার্থীদের জন্য অতিরিক্ত ৩০ মিনিট সময় বরাদ্দ থাকবে। ৬টি বিষয়ের প্রতিটিতে ১০০ করে মোট ৬০০ নম্বরের পরীক্ষা অনুষ্ঠিত হবে। তিনি আরো বলেন, প্রাথমিক ও গণশিক্ষা মন্ত্রণালয় এবং প্রাথমিক শিক্ষা অধিদপ্তরে পরীক্ষা নিয়ন্ত্রণ কক্ষ খোলা হয়েছে। মন্ত্রণালয়ের নিয়ন্ত্রণ কক্ষের টেলিফোন নন্বর ০২-৯৫৭৭২৫৭ ও ইমেইল : mopmesch2@gmail.com অধিদপ্তরের নিয়ন্ত্রণ কক্ষের টেলিফোনে নন্বর ০২-৫৫০৭৪৯১৭, ০১৭১১৩৪৪৫৩২, ০১৭১২১০৬৩৬৯, ইমেইল : ddestabdpe@gmail.com সমাপনী পরীক্ষা সংক্রান্ত সকল তথ্য এ নিয়ন্ত্রণ কক্ষ থেকে জানা যাবে।

#

রবীন্দ্রনাথ/ফারহানা/মোশারফ/জয়নুল/২০১৯/১৯১০ঘণ্টা

তথ্যবিবরণী নম্বর : ৪৩২৭

**প্রথমবারের মতো অনুষ্ঠিত হলো নির্বাহী প্রকৌশলী সম্মেলন**

ঢাকা, ২৯ কার্তিক (১৪ নভেম্বর) :

পানি সম্পদ প্রতিমন্ত্রী জাহিদ ফারুক বলেছেন, সরকার দেশের উন্নয়নে বিভিন্ন প্রকল্প গ্রহণ করেছে। নির্বাহী প্রকৌশলী-সহ পানি উন্নয়ন বোর্ডকে ধন্যবাদ জানিয়ে তিনি বলেন, ‘নদীভাঙন এলাকায় তারা জনগনের পাশে থেকে যেভাবে রাতদিন কাজ করেছেন তা অতীতে দেখা যায় নি, মানুষের আপদকালীন সময়ে তারাই পাশে থাকেন।’

আজ ঢাকায় আন্তর্জাতিক মাতৃভাষা ইনস্টিটিউটে পানি সম্পদ মন্ত্রণালয়ের আয়োজনে প্রথমবারের মতো অনুষ্ঠিত নির্বাহী প্রকৌশলী সম্মেলনে প্রতিমন্ত্রী এসব কথা বলেন।

 পানি সম্পদ সচিব কবির বিন আনোয়ারের সভাপতিত্বে সম্মেলনে বিশেষ অতিথি ছিলেন পানি সম্পদ উপমন্ত্রী এ কে এম এনামুল হক শামীম।

বিশেষ অতিথির বক্তৃতায় সততা নিয়ে কাজ করার আহ্বান জানিয়ে উপমন্ত্রী বলেন, ‘সুশাসন ও শান্তি প্রতিষ্ঠায় সরকার যে ব্রত নিয়ে কাজ করে যাচ্ছেন তাতে সকলের দায়িত্বশীল ভূমিকা রাখতে হবে।’

মাঠ পর্যায়ে কাজের বিদ্যমান বহুবিধ সমস্যা নিয়ে মতবিনিময়-সহ দিনব্যাপী এ সম্মেলনে প্রকল্প পরিকল্পনা ও বাস্তবায়ন এবং পর্যবেক্ষণ-সহ নানা প্রায়োগিক বিষয়ে আলোচনা হয়েছে।

#

আসিফ/ফারহানা/রফিকুল/সেলিম/২০১৯/১৮২০ ঘণ্টা

তথ্যবিবরণী নম্বর : ৪৩২৬

**ব্যক্তি স্বার্থে ঊর্ধ্বে থেকে কাজ করতে হবে**

 **-- ভূমিমন্ত্রী**

ঢাকা, ২৯ কার্তিক (১৪ নভেম্বর) :

ভূমিমন্ত্রী সাইফুজ্জামান চৌধুরী বলেছেন, সকলকে আরো স্বপ্রণোদিত হয়ে ব্যক্তি স্বার্থের ঊর্ধ্বে থেকে কাজ করতে হবে। মন্ত্রণালয়ে টেকসই পরিবর্তন করতে হবে। এজন্য সকলকে নিজ নিজ কর্মক্ষেত্রে এমন ভাবে কাজ করতে হবে, যেন মানুষ মনে রাখে।

আজ বাংলাদেশ সচিবালয়ে ভূমি মন্ত্রণালয়ের সম্মেলন কক্ষে ‘ভূমি মন্ত্রণালয়ের সার্বিক কার্যক্রম পর্যালোচনা বিষয়ক’ কর্মশালার উদ্বোধনী অনুষ্ঠানে প্রধান অতিথির বক্তৃতায় মন্ত্রী এসব কথা বলেন।

সাংবাদিকদের প্রশ্নের জবাবে মন্ত্রী বলেন, ভূমি ব্যবস্থাপনার ডিজিটালাইজেশন একটি চলমান প্রক্রিয়া। পর্যায়ক্রমে সব অটোমেশনের আওতায় আনা হচ্ছে। আবার সেই সাথে ‘ফাইন-টিউনিং’ করা হচ্ছে।

চট্টগ্রাম, রাজশাহী, রংপুর ও সিলেট বিভাগের অতিরিক্ত বিভাগীয় কমিশনার (রাজস্ব), উপ ভূমি সংস্কার কমিশনার, অতিরিক্ত জেলা প্রশাসক (রাজস্ব) ও ভূমি অধিগ্রহণ কর্মকর্তাবৃন্দ কর্মশালায় অংশগ্রহণ করেন। কর্মশালায় ভূমি সম্পর্কিত বিভিন্ন বিষয়ে পর্যালোচনা করা হয়। পরে বিভিন্ন অংশগ্রহণকারী নিজেদের মতামত উপস্থাপন করেন।

ভূমি সচিব মোঃ মাক্‌ছুদুর রহমান পাটওয়ারীর সভাপতিত্বে উদ্বোধনী অনুষ্ঠানে আরো উপস্থিত ছিলেন ভূমি সংস্কার বোর্ডের চেয়ারম্যান উম্মুল হাছনা, ভূমি মন্ত্রণালয়ের অতিরিক্ত সচিব মোঃ মজিবর রহমান, মোঃ সিরাজ উদ্দিন আহমেদ, মোঃ আবদুল হক, আনিস মাহমুদ প্রমুখ।

#

নাহিয়ান/ফারহানা/রফিকুল/সেলিম/২০১৯/১৮০০ ঘণ্টা

তথ্যবিবরণী নম্বর : ৪৩২৫

ত্রাণ প্রতিমন্ত্রীর সাথে চীনা প্রতিনিধিদলের সাক্ষাৎ

ঢাকা, ২৯ কার্তিক (১৪ নভেম্বর) :

 দুর্যোগ ব্যবস্থাপনা ও ত্রাণ প্রতিমন্ত্রী ডা. মোঃ এনামুর রহমান বলেছেন, ‘চীন বাংলাদেশের দীর্ঘদিনের পরীক্ষিত বন্ধু রাষ্ট্র। বাংলাদেশের উন্নয়নে চীন সবসময়ই বাংলাদেশের পাশে ছিল এবং থাকবে। বাংলাদেশ একটি ঘনবসতি দেশ হওয়া সত্ত্বেও মিয়ানমার থেকে বলপূর্বক বাস্তুচ্যুত রোহিঙ্গাদের এদেশে আশ্রয় দেয়া হয়েছে যা বিশ্ববাসী জানে। রোহিঙ্গাদের নিজ দেশ মিয়ানমারে প্রত্যাবর্তনে চীন আরো জোড়ালো ভূমিকা রাখবে বলে প্রতিমন্ত্রী আশা প্রকাশ করেন।’

 আজ ঢাকায় মন্ত্রণালয়ের সভাকক্ষে চীনের Emergency Management বিষয়ক ভাইস মিনিস্টার ও Chaina Earthquake Administration বিষয়ক প্রশাসক তযবহম Zheng Guoguang এর নেতৃত্বে সাত সদস্যের একটি প্রতিনিধিদল তাঁর দপ্তরে সাক্ষাৎ করতে এলে প্রতিমন্ত্রী এসব কথা বলেন। এ সময় মন্ত্রণালয়ের সিনিয়র সচিব মোঃ শাহ্ কামাল, অতিরিক্ত সচিব মোঃ আকরাম হোসেন এবং মোঃ মহসিন উপস্থিত ছিলেন।

 ভূমিকম্পের মতো দুর্যোগ মোকাবিলায় বাংলাদেশকে ভুমিকম্প-সহ যেকোনো দুর্যোগ মোকাবিলায় কারিগরি সহায়তা দেবে। দুর্যোগ মোকাবিলায় দক্ষ জনবল তৈরিতে শীঘ্রই চীন একটি ট্রেইনিং ওয়ার্কশপের ব্যবস্থা করবে বলে জানান প্রতিনিধিদলের নেতা।

#

সেলিম/ফারহানা/রফিকুল/জয়নুল/২০১৯/১৮৩০ঘণ্টা

তথ্যবিবরণী নম্বর : ৪৩২৪

হালকা যন্ত্রপাতি উৎপাদনে প্রণোদনা দেওয়া হবে

---শিল্প প্রতিমন্ত্রী

ঢাকা, ২৯ কার্তিক (১৪ নভেম্বর) :

 শিল্প প্রতিমন্ত্রী কামাল আহমেদ মজুমদার বলেছেন, দেশে উৎপাদিত কৃষি যন্ত্রপাতি-সহ অন্যান্য হালকা যন্ত্রপাতি উৎপাদনে প্রণোদনা প্রদান করা হবে। তিনি বলেন, হালকা প্রকৌশল শিল্পখাতের স্বার্থে বিভিন্ন জায়গায় ছড়িয়ে-ছিটিয়ে হালকা এ ধরনের শিল্পপ্রতিষ্ঠানগুলোকে এক জায়গায় স্থানান্তরিত করা হবে। এতে তাদের বিভিন্ন পরিসেবা প্রদান সহজতর ও দ্রুততর হবে।

 প্রতিমন্ত্রী আজ রাজধানীর ওয়ারীতে টুল এন্ড টেকনোলজি ইনস্টিটিউট, বিটাকের মাধ্যমে লাইট ইঞ্জিনিয়ারিং সেক্টরে সহায়তা প্রদান বিষয়ক সেমিনার ও সমঝোতা স্মারক স্বাক্ষর অনুষ্ঠানে প্রধান অতিথির বক্তৃতায় এসব কথা বলেন।

 প্রতিমন্ত্রী শিল্প মন্ত্রণালয়ের অধীন সকল শিল্পনগরী ও পার্কে পরিসেবা ও অবকাঠামো সংক্রান্ত সকল কাজ শতভাগ সম্পন্ন করার পর প্লট বরাদ্দের নির্দেশ প্রদান করে বলেন, মন্ত্রণালয়ে যেকোনো ডেস্কে ৩০ মিনিট এবং মাঠ পর্যায়ে সাত দিনের মধ্যে ফাইল নিষ্পত্তি করার নির্দেশনা প্রদান করা হয়েছে। প্রতিমন্ত্রী এ সময় পরিবেশবান্ধব শিল্প স্থাপনের ওপর গুরুত্ব আরোপ করে বলেন, আগামী প্রজন্মের কথাও আমাদের বিবেচনায় রাখতে হবে।

 বাংলাদেশ শিল্প কারিগরি সহায়তা কেন্দ্র (বিটাক)-এর উদ্যোগে আয়োজিত সেমিনারে বিশেষ অতিথি ছিলেন শিল্প মন্ত্রণালয়ের অতিরিক্ত সচিব সালাহউদ্দিন মাহমুদ, বাংলাদেশ প্রকৌশল বিশ্ববিদ্যালয় (বুয়েট)-এর আইএটি বিভাগের পরিচালক অধ্যাপক ড. মোহাম্মদ আরিফ হাসান মামুন ও বাংলাদেশ ইঞ্জিনিয়ারিং শিল্প মালিক সমিতির সভাপতি মোঃ আবদুর রাজ্জাক। বিটাক’র মহাপরিচালক ড. মোঃ মফিজুর রহমান সেমিনারে সভাপতিত্ব করেন।

#

মাসুম/ফারহানা/রফিকুল/জয়নুল/২০১৯/১৮১০ঘণ্টা

তথ্যবিবরণী নম্বর : ৪৩২৩

**জনসচেতনতা ও সম্মিলিত প্রচেষ্টায় ডায়াবেটিস নিয়ন্ত্রণে আনা সম্ভব**

 **--- স্থানীয় সরকার মন্ত্রী**

ঢাকা, ২৯ কার্তিক (১৪ নভেম্বর) :

 স্থানীয় সরকার মন্ত্রী মোঃ তাজুল ইসলাম বলেছেন, ডায়াবেটিস আমাদের সুন্দর জীবনযাত্রাকে ব্যাহত করে। সরকারি প্রচেষ্টার পাশাপাশি জনসচেতনতা বৃদ্ধি ও সকলের সম্মিলিত প্রচেষ্টায় ডায়াবেটিস অনেকাংশে নিয়ন্ত্রণে আনা সম্ভব। এজন্য সার্বিক সচেতনতার পাশাপাশি পরিমিত খাবার গ্রহণ ও নিয়মিত স্বাস্থ্য পরীক্ষা করা দরকার।

 আজ রাজধানীর শাহবাগে বারডেম মিলনায়তনে বাংলাদেশ ডায়াবেটিক সমিতি কর্তৃক ‘বিশ্ব ডায়াবেটিস দিবস ২০১৯’ উপলক্ষে আয়োজিত আলোচনা সভায় প্রধান অতিথির বক্তৃতায় মন্ত্রী এসব কথা বলেন। বিশ্ব ডায়াবেটিস দিবসের এবারের প্রতিপাদ্য ‘আসুন, পরিবারকে ডায়াবেটিস মুক্ত রাখি’।

 ডেঙ্গু পরিস্থিতির উদাহরণ দিয়ে মন্ত্রী বলেন, ‘আমরা যখন কীটনাশক ছিটানোর চেয়ে জনসচেতনতা বৃদ্ধির ওপর জোর দিয়েছি তখন ডেঙ্গুর প্রকোপ কমে এসেছে। তিনি ডায়াবেটিস নিয়ন্ত্রণে স্কুল, কলেজ ও বিশ্ববিদ্যালয় পর্যায়ে পাঠদান কার্যক্রমে এ রোগের প্রতিকার ও প্রতিরোধে বিভিন্ন বিষয় অন্তর্ভুক্তি করার আহ্বান জানান।’

 বাংলাদেশ ডায়াবেটিক সমিতির সভাপতি অধ্যাপক এ কে আজাদ খানের সভাপতিত্বে অনুষ্ঠানে মূল প্রবন্ধ উপস্থাপন করেন অধ্যাপক মোঃ ফারুক পাঠান, স্বাগত বক্তব্য রাখেন অধ্যাপক জাফর এ লতিফ এবং বক্তব্য রাখেন বাংলাদেশ ডায়াবেটিক সমিতির মহাসচিব অধ্যাপক মোঃ সাইফ উদ্দিন।

#

হাসান/ফারহানা/রফিকুল/জয়নুল/২০১৯/১৭৩৫ঘণ্টা

তথ্যবিবরণী নম্বর : ৪৩২২

**অস্ট্রেলিয়ার সহকারি বাণিজ্য মন্ত্রীর সাথে টিপু মুনশির বৈঠক**

ঢাকা, ২৯ কার্তিক (১৪ নভেম্বর):

 অস্ট্রেলিয়া সফররত বাণিজ্যমন্ত্রী টিপু মুনশি বলেছেন, বাংলাদেশ ও অস্ট্রেলিয়ার মধ্যে বাণিজ্য ও বিনিয়োগ বৃদ্ধির সুযোগ রয়েছে। বাংলাদেশে জ্বালানি ও বিদ্যুৎ, কৃষি, শিক্ষা, ফার্মাসিউটিকেল খাতে অষ্ট্রেলিয়ার বিনিয়োগকারীগণ বিনিয়োগ করলে লাভবান হবেন। মন্ত্রী বলেন, প্রধানমন্ত্রী শেখ হাসিনার উদ্যোগে বাংলাদেশের বিভিন্ন অঞ্চলে ১০০টি বিশেষ অর্থনৈতিক অঞ্চল গড়ে তোলার কাজ দ্রুত এগিয়ে চলেছে। পৃথিবীর বিভিন্ন দেশ বাংলাদেশে বিনিয়োগের জন্য এগিয়ে আসতে শুরু করেছে। এসব অঞ্চলে অস্ট্রেলিয়ার বিনিয়োগকারীগণ বিনিয়োগ করতে চাইলে সরকার অগ্রাধিকার ভিত্তিতে জমি বরাদ্দ করবে।

 বাণিজ্যমন্ত্রী গতকাল অস্ট্রেলিয়ায় সে দেশের বাণিজ্য ও বিনিয়োগ বিষয়ক সহকারী মন্ত্রী মার্ক কোল্টন-এর সাথে দ্বিপাক্ষিক আলোচনার সময় এসব কথা বলেন। এ সময় দ্রুততম সময়ের মধ্যে জয়েন্ট ওয়ার্কিং গ্রুপ গঠনের সিদ্ধান্ত গ্রহণ করা হয়।

 অস্ট্রেলিয়া বাণিজ্য ও বিনিয়োগ বিষয়ক সহকারী মন্ত্রী বলেন, উভয় দেশের বাণিজ্য ও বিনিয়োগ বৃদ্ধির লক্ষ্যে এ জয়েন্ট ওয়ার্কিং গ্রুপ গঠন করা হবে। এ ওয়ার্কিং গ্রুপ বসে অগ্রাধিকার খাতগুলো চিহ্নিত করে পরবর্তী করনীয় নির্ধারণ করবে। সাম্প্রতিক বাংলাদেশের সামাজিক ও অর্থনৈতিক ক্ষেত্রে দৃশ্যমান উন্নয়নে সন্তোষ প্রকাশ করে মন্ত্রী বলেন, নিয়মিতভাবে জয়েন্ট ওয়ার্কিং গ্রুপ বসবে। উভয় দেশের মধ্যে সহযোগিতা বৃদ্ধির জন্য নীতিনির্ধারক ও সুবিধাভোগীদের মধ্যে সমন্বয় সাধন করা খুবই জরুরি।

 এ সময় অস্ট্রেলিয়ায় নিযুক্ত বাংলাদেশের রাষ্ট্রদূত মোহাম্মদ শফিউর রহমান উপস্থিত ছিলেন।

#

বকসী/অনসূয়া/পরীক্ষিৎ/জুলফিকার/শামীম/২০১৯/১৫৪৭ ঘন্টা

তথ্যবিবরণী নম্বর : ৪৩২১

**স্পর্শকাতর বিষয় যাচাই করে সংবাদ পরিবেশনের অনুরোধ**

**ঢাকা, ২৯ কার্তিক (১৪ নভেম্বর) :**

 সর্ব সাধারণের অবগতির জন্য জানানো যাচ্ছে যে, প্রিণ্ট ও ইলেক্ট্রনিক মিডিয়ায় বিভিন্ন গুরুত্বপূর্ণ ব্যক্তি, রাজনৈতিক ব্যক্তিবর্গ, ব্যবসায়ী, সরকারি কর্মকর্তা ও প্রতিষ্ঠানের বিষয়ে বিভিন্ন সময়ে বিভ্রান্তিমূলক সংবাদ প্রকাশ হচ্ছে। ফলে জনশৃঙ্খলার অবনতি, ব্যক্তিগত সুনাম ক্ষুণ্ন ও সামাজিক অস্থিরতা সৃষ্টিসহ জনমনে বিভ্রান্তি তৈরি হচ্ছে। জনশৃঙ্খলার অবনতি ও সামাজিক অস্থিরতা রোধে গণমাধ্যমের ইতিবাচক ভূমিকার প্রতি সরকার যথেষ্ট আস্থাশীল। এই প্রেক্ষিতে উল্লিখিত স্পর্শকাতর বিষয়ে যথাযথভাবে যাচাইপূর্বক বস্তুনিষ্ঠ ও তথ্যভিত্তিক সংবাদ পরিবেশনের জন্য অনুরোধ করা যাচ্ছে।

 আজ স্বরাষ্ট্র মন্ত্রণালয় থেকে এক গণবিজ্ঞপ্তির মাধ্যমে এই অনুরোধ জানানো হয়েছে।

#

স্বরাষ্ট্র মন্ত্রণালয়/অনসূয়া/পরীক্ষিৎ/আসমা/২০১৯/১৫৩০ ঘণ্টা

তথ্যবিবরণী নম্বর : ৪৩২০

**রাজিয়া সামাদের মৃত্যুতে মুক্তিযুদ্ধ বিষয়ক মন্ত্রী ও সচিবের শোক**

ঢাকা, ২৯ কার্তিক (১৪ নভেম্বর) :

 মুক্তিযুদ্ধের অন্যতম সংগঠক, প্রবাসী সরকারের প্রথম প্রতিরক্ষা সচিব মরহুম আবদুস সামাদ-এর স্ত্রী রাজিয়া সামাদ এর মৃত্যুতে গভীর শোক প্রকাশ করেছেন মুক্তিযুদ্ধ বিষয়ক মন্ত্রী আ ক ম মোজাম্মেল হক এবং সচিব এস এম আরিফ-উর-রহমান।

 আজ পৃথক শোক বার্তায় মন্ত্রী ও সচিব মরহুমের রুহের মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

 উল্লেখ্য, রাজিয়া সামাদ ১৩ নভেম্বর ২০১৯ যুক্তরাষ্ট্রের ওয়াশিংটনে ইন্তেকাল করেন।

#

মারুফ/অনসূয়া/পরীক্ষিৎ/জুলফিকার/শামীম/২০১৯/১৫২০ ঘন্টা

তথ্যবিবরণী নম্বর : ৪৩১৯

যুক্তরাষ্ট্রে ‘ফিউচার অভ্ ইনভেস্টমেন্ট ইন বাংলাদেশ’ গোলটেবিলে উপদেষ্টা সালমান

ঢাকা, ২৯ কার্তিক (১৪ নভেম্বর) :

 গতকাল **যুক্তরাষ্ট্রের ওয়াশিংটন ডি.সি-তে ‘ইউএস** চেম্বার **অভ্ কমার্স’-এর ইউএস-বাংলা ওয়ার্কিং গ্রুপ ও মার্কিন থিংকট্যাংক ‘আটলান্টিক কাউন্সিল’ এর দক্ষিণ এশিয়া সেন্টারের যৌথ উদ্যোগে ‘ফিউচার অব ইনভেস্টমেন্ট ইন বাংলাদেশ’ শীর্ষক গোলটেবিল বৈঠক আয়োজন করা হয়। এতে প্রধানমন্ত্রীর বেসরকারী শিল্প ও বিনিয়োগ উপদেষ্টা সালমান ফজলুর রহমান বাংলাদেশের অর্থনৈতিক উন্নয়ন** চিত্র **উপস্থাপন করেন।**

 **বৈঠকে প্রধানমন্ত্রী শেখ হাসিনার বলিষ্ঠ নেতৃত্বে তথ্য ও যোগাযোগ প্রযুক্তি, ডিজিটাইজেশন, ফার্মাসিউটিক্যালস, জ্বালানি, তৈরি পোশাক, আধুনিক উৎপাদন খাত ও অবকাঠামো এবং কৃষিক্ষেত্রে বাংলাদেশের অর্জিত সাফল্য** নিয়ে বিস্তারিতআলোকপাত করেন উপদেষ্টা। **নারীর ক্ষমতায়নের ক্ষেত্রে তৈরি পোশাক শিল্পে কর্মসংস্থানের** অবদানের কথাও তিনি উল্লেখকরেন। **তিনি কৃষি জমি রক্ষা ও পরিকল্পিত শিল্পায়ন নিশ্চিতকরণে প্রধানমন্ত্রীর** নির্দেশে **১০০টি অর্থনৈতিক অঞ্চল প্রতিষ্ঠা সম্পর্কে উপস্থিত বিনিয়োগকারীদের অবহিত করেন। উপদেষ্টার নেতৃত্বে বাংলাদেশ প্রতিনিধিদল ইউএস-বাংলা ওয়ার্কিং গ্রুপের সদস্য কোম্পানিগুলোর পর্যবেক্ষণের ভিত্তিতে উদ্ভুত বিভিন্ন আলোচনায় অংশ নেন। ওয়ার্কিং গ্রুপের সদস্যরা বাংলাদেশে বিনিয়োগে সম্ভাব্যতা ও বিদ্যমান বিনিয়োগ-বান্ধব পরিবেশ পর্যবেক্ষণ ব্যক্ত করেন।**

 **এছাড়া ‘ইজ অভ্ ডুইং বিজনেস’ ও ব্যবসায়িক প্রতিদ্বন্দ্বিতা সম্পর্কিত সূচকসমূহে অগ্রগতি অর্জনের লক্ষ্যে একটি টেকসই অনলাইন ওয়ান স্টপ সার্ভিস চালু করাসহ বাংলাদেশকে যেসব পদক্ষেপ নিতে হবে সে সম্পর্কেও আলোচনা হয়। উপদেষ্টা বাংলাদেশের জনগণের জন্য নতুন সুযোগ সৃষ্টি করার পাশাপাশি বিদ্যমান সমস্যার দ্রুত সমাধান ও উদ্ভাবন উৎসাহিত করতে বেসরকারি খাতের সঙ্গে একযোগে কাজ করার ব্যাপারে প্রধানমন্ত্রী ও তার সরকারের অঙ্গিকার পুনর্ব্যক্ত করেন।**

 **যুক্তরাষ্ট্রে নিযুক্ত বাংলাদেশের রাষ্ট্রদূত মোহাম্মদ জিয়াউদ্দিন ও বাংলাদেশ বিনিয়োগ উন্নয়ন কর্তৃপক্ষের নির্বাহী চেয়ারম্যান সিরাজুল ইসলাম আলোচনায় অংশগ্রহণ করেন। ইউএস চেম্বার অভ্ কমার্সের ভাইস প্রেসিডেন্ট ও সাবেক সহকারী মার্কিন পররাষ্ট্র মন্ত্রী নিশা বিসওয়াল এবং আটলান্টিক কাউন্সিলের দক্ষিণ এশিয়া সেন্টারের পরিচালক ড. আরফান নুরুদ্দিন** এই সময় **উপস্থিত ছিলেন।**

 **ইউএস চেম্বার ও আটলান্টিক কাউন্সিলের এই অনুষ্ঠানে অংশীদার হিসেবে ছিল চেনিয়েরে ও জিই পাওয়ার। এতে অংশ নিয়েছে শেভরন, এক্সালেরেট এনার্জি, পিএইচআরএমএ, টারগেট, ওয়ালমার্ট, বোয়িং, বাওয়ার গ্রুপ এশিয়া, স্কাই পাওয়ার গ্লোবাল, ম্যাকলার্টি অ্যাসোসিয়েটসের মতো বিশ্বখ্যাত বৃহৎ মার্কিন ব্যবসা প্রতিষ্ঠানসমূহ।**

#

জাহিদুল/অনসূয়া/পরীক্ষিৎ/জুলফিকার/শামীম/২০১৯/১৪৫৯ ঘন্টা

Handout Number: 4318

**Kamrul Ahsan new Ambassador to Russian Federation**

Dhaka, 14 November 2019:

 The Government has appointed Kamrul Ahsan as the new Ambassador of Bangladesh to Russian Federation. He is currently serving as Secretary for Bilateral and Consular Affairs in the Ministry of Foreign Affairs.

 Ambassador designate Ahsan is a career foreign service officer, belonging to 1985 batch of Bangladesh Civil Service (BCS) Foreign Affairs cadre. In his distinguished diplomatic career, Ambassador Ahsan served in various capacities at Bangladesh Missions in Beijing, London, Washington DC and Dubai. He also served as High Commissioner to Canada and Singapore. He was promoted to the rank of Secretary in 2016.

 Kamrul Ahsan obtained his Bachelor of Science degree in Civil Engineering from Bangladesh University of Engineering & Technology (BUET). He also studied at Beijing Language and Culture University and Asia Pacific Center for Security Studies, Hawaii, USA.

#

Khadiza/Anasuya/Rezzakul/Shamim/2019/1436 hour